РЕШЕНИЕ НА СЪВЕТА
от 10 юли 2007 година
за установяване, в съответствие с член 104, параграф 8, на неподходящия характер на действията, предприети от Чешката република в отговор на препоръка на Съвета в съответствие с член 104, параграф 7 от Договора за създаване на Европейската общност
(2007/640/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 8 от него,
като взе предвид препоръката на Комисията,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за подобряване на условията за ценова стабилност и висок и устойчив растеж, водещ до създаване на трудова заетост. Пактът за стабилност и растеж включва Регламент (ЕО) № 1467/97 на Съвета от 7 юли 1997 г. относно определяне и изясняване на прилагането на процедурата при прекомерен дефицит (1), приет, за да насърчи допълнително корекцията на прекомерните държавни дефицити.
(3)
С Решение № 2005/185/ЕО на Съвета (2), въз основа на препоръка на Комисията в съответствие с член 104, параграф 6 от Договора, бе установено наличието на прекомерен дефицит в Чешката република.
(4)
На 5 юли 2004 г. в съответствие с член 104, параграф 7 от Договора и член 3, параграф 4 от Регламент (ЕО) № 1467/97 Съветът, въз основа на препоръка на Комисията, одобри препоръка към чешките власти за прекратяване на прекомерния дефицит колкото може по-бързо и за предприемане на действия в средносрочен план, за да се постигне целта за понижение на дефицита под 3 % от БВП към 2008 г. по разумен и устойчив начин в съответствие с мерките за намаляване на дефицита, набелязани в програмата за сближаване, представена от властите през май 2004 г. и одобрена в Становище на Съвета от 5 юли 2004 г. (3) относно програмата за сближаване на Чешката република, със следните междинни годишни цели: 5,3 % от БВП през 2004 г., 4,7 % от БВП през 2005 г., 3,8 % от БВП през 2006 г. и 3,3 % от БВП през 2007 г. Съветът утвърди като краен срок за предприемането на ефективни действия „относно мерките, предвидени за постигането на целевия дефицит за 2005 г.“5 ноември 2004 г. Чешката република се съгласи да направи препоръката публично достояние.
(5)
След изтичането на срока 5 ноември 2004 г. Комисията заключи в Съобщението си до Съвета от 14 декември 2004 г. (4), че не са необходими по-нататъшни стъпки по процедурата за прекомерен дефицит за Чешката република, тъй като чешкото правителство е предприело ефективни действия по отношение на мерките, предвидени за постигането на целевия дефицит за 2005 г. Актуализираният вариант на програмата за сближаване от ноември 2005 г. показа дефицит от 2,7 % от БВП през 2008 г., който беше утвърден от Съвета на 24 януари 2006 г.
(6)
Оценката на действията, предприети от Чешката република за коригиране на прекомерния дефицит до 2008 г. в отговор на препоръка на Съвета съгласно член 104, параграф 7, стига до следните заключения:
-
на 15 март 2007 г. Чешката република представи най-новата актуализация на програмата за сближаване, която обхваща периода до 2009 г. Програмата съдържа следните прогнози за годишния дефицит: 4,0 % от БВП за 2007 г., 3,5 % от БВП за 2008 г. и 3,2 % от БВП за 2009 г. Програмата също така включва допълнителна „декларация на новото правителство“ за намаляване на общия държавен дефицит до 3,2 % от БВП през 2008 г. и 2,8 % от БВП през 2009 г. въз основа на широк спектър от все още необявени политически мерки,
-
прогнозите на службите на Комисията от пролетта на 2007 г., в които се очаква, че дефицитът ще достигне 3,9 % от БВП и 3,6 % от БВП съответно през 2007 г. и 2008 г., ако няма промени в политиката, потвърждават, че при сегашните действия целите, поставени в препоръката на Съвета съгласно член 104, параграф 7 за 2007 г. (3,3 % от БВП) и 2008 г. (под 3 % от БВП), няма да бъдат постигнати. В структурно отношение (т.е. с отчитане на колебанията в икономическата конюнктура и без да се отчитат еднократните и други временни мерки) дефицитът ще нарасне с 1 процентни пункта от БВП през 2007 г., след като се влоши и през 2005 г., и през 2006 г.,
-
по-високият дефицит за 2007 г. идва на фона на по-висок от очаквания растеж при отправянето на препоръката на Съвета и се дължи основно на увеличение на социалните разходи, решението за което е взето преди парламентарните избори през 2006 г. По-високият дефицит за 2007 г. се очаква да се прояви на фона на дефицити за предходните години, които са много по-ниски от прогнозираните в препоръката на Съвета. Това се дължи основно на по-високия от очаквания растеж, отколкото на трайни съкращения в разходите.
(7)
От това може да се заключи, че въпреки че Чешката република досега е надхвърлила бюджетните цели за 2004-2006 г. от насоките за консолидация, дадени в препоръката на Съвета от 5 юли 2004 г., то дефицитът за 2007 г. ще бъде значително над целевия дефицит, определен от Съвета, а дефицитът за 2008 г. при сегашните мерки определено ще надхвърли прага от 3 % от БВП. Бюджетните цели на чешките власти не съответстват на препоръките на Съвета за коригиране на прекомерния дефицит до определената за краен срок 2008 г. За периода след приемането на препоръката не са възникнали неочаквани неблагоприятни икономически събития със значими отрицателни последици за държавните финанси по смисъла на член 3, параграф 5 от Регламент (ЕО) № 1467/97 на Съвета. Напротив, развитията на икономиката в областта на публичните финанси са били значително по-благоприятни от очакванот,
ПРИЕ НАСТОЯЩОТО РЕШЕНИЕ:
Член 1
Действията, предприети от Чешката република в отговор на Препоръка на Съвета от 5 юли 2004 г. съгласно член 104, параграф 7 от Договора, се оказват неподходящи за коригирането на прекомерния дефицит в сроковете, определени в препоръката.
Член 2
Адресат на настоящото решение е Чешката република.
Съставено в Брюксел на 10 юли 2007 година.